selfie
Selfie, (af engelsk self, 'selv', kendt fra ca. 2002) fotografisk selvportræt, optaget med et håndholdt kamera holdt ud foran og rettet mod fotografen selv.



Betegnelsen anvendes især om fotografier taget med digitalkameraet i en mobiltelefon, smartphone, e.l., eventuelt ledsaget af en kort tekst og typisk delt via digitale sociale medier (netværk) som fx Facebook, Twitter og Instagram.
Optagelser ved anvendelse af en såkaldt selfiestang (kendt fra ca. 2014; d.s.s. en selfiepind og et selfiestick) er endvidere ved at vinde indpas.



To eller flere personer kan optræde på billedet, der i så fald benævnes en ussie eller usie (fra engelsk ussie, af us, 'os'), og der kan sågar være tale om egentlige gruppebilleder.
En selfie kan også være taget i et spejl, på trods af, at fotoet så naturligvis vil være spejlvendt, og fotografens arm til brug ved fotograferingen kan indgå i billedet for at indikere, at der er tale om en "ægte" selfie.



Ordet selfie blev af Oxford Dictionaries valgt som årets ord 2013.